Aalto-yliopiston tekniikan tukisäätiö 25.2.2013 / 26.6.2019

**Lahjoitusten tekeminen säätiölle ja verovapaiden apurahojen hakeminen**

Yleistä

Aalto-yliopiston tekniikan tukisäätiö myöntää apurahoja opinnäytetöiden tekemistä varten. Apurahojen myöntämisessä tukisäätiö toteuttaa perustamisasiakirjassaan asetettua tarkoitustaan teknistieteellisen tutkimuksen tukemiseksi.

Tuloverolain mukaan stipendi tai muu apuraha, joka on saatu opintoja tai tieteellistä tutkimusta tahi taiteellista toimintaa varten ei ole veronalaista tuloa. Muilta kuin julkisyhteisöiltä saadut stipendit ja apurahat ovat kuitenkin veronalaista tuloa siltä osin, kuin saajan kaikkien stipendi- ja apurahatulojen määrä ylittää valtion taiteilija-apurahan vuotuisen määrän. Säätiö myöntää apurahat lähtökohtaisesti siten, että ne ovat edellä mainittuun rajaan saakka tuloverosta vapaita.

Toimintaansa säätiö rahoittaa muun ohella yhteisöjen, useimmiten yritysten, lahjoituksin. Lahjoitukset ovat tietyin edellytyksin lahjoittajille verovähennyskelpoisia.

Apurahan saajan työsuhteen perusteella saama apuraha tai muu korvaus ei yleensä ole verovapaa. Myös säätiön myöntämää apurahaa voidaan verotuksessa pitää veronalaisena, mikäli lahjoittajayrityksen ja apurahan saajan välillä on työsuhde, tai opinnäytetyöstä on sovittu työsuhteelle ominaisin tavoin.

Lahjoitusten tekeminen ja apurahojen hakeminen

Apurahojen verovapauteen liittyvien epäselvyyksien välttämiseksi tukisäätiö ohjeistaa säätiölle lahjoituksia tekeviä yrityksiä ja apurahanhakijoita lahjoitusten tekemiseen ja apurahojen hakemiseen liittyvissä käytännön kysymyksissä seuraavasti.

* Lahjoitus on lahjoittajan kannalta vastikkeeton. Yrityksen lahjoitus tukisäätiölle tehdään sitomattomana, ilman kytkentää tiettyyn tarkoitukseen annettavaan apurahaan. Yritys merkitsee lahjakirjaan, minkä tekniikan alan tutkimukseen lahjoitus on tarkoitettu. Lahjakirjaan ei merkitä tutkimusaihetta tai professorin nimeä.
* Apurahan verovapaus edellyttää käytännössä, että apurahansaajan mahdollinen työsuhde säätiölle lahjoituksen tehneeseen yritykseen on päättynyt ennen apurahakauden alkua. On huomattava, että esimerkiksi työtehtävistä vapauttaminen, opintovapaa tai lomautus määräajaksi eivät katkaise työsuhdetta. Työsuhteeseen säätiölle lahjoituksen tehneeseen yritykseen apurahansaaja voi mennä apurahakauden päätyttyä.
* Opinnäytetyön tekemisestä ei tehdä erillistä sopimusta, jota voitaisiin pitää työsopimuksena. Diplomityön ohjaamisesta voidaan sopia työn aloituskokouksessa, jossa määritellään työn tavoite ja rajaus ja hyväksytään tutkimussuunnitelma.
* Apurahan verovapaus voi vaarantua, mikäli apurahansaaja apurahakaudella ottaa vastaan säätiölle lahjoituksen tehneeltä yritykseltä esimerkiksi matkakulukorvauksia tai muuta taloudellista etua tai korvausta, jonka voidaan katsoa olevan vastiketta tehdystä diplomityöstä tai muusta apurahansaajan yritykselle tekemästä työstä.
* Mikäli apurahaa pidetään verotuksessa työsuhteen tai muun syyn perusteella veronalaisena työsuhteeseen perustuvana korvauksena, veroseuraamukset kohdistuvat sekä yritykseen työnantajana että apurahansaajaan työntekijänä. Viivästys- ja muiden seuraamusten ohella veronalaiseksi katsottu apuraha luetaan takautuvasti apurahansaajan verotettavaksi ansiotuloksi.
* Tukisäätiö ilmoittaa vastaanottamansa lahjoitukset ja myöntämänsä apurahat Verohallinnolle. Verohallinto antaa lisätietoja apurahojen verotuksesta.
* Säätiön lomakkeella tehtävät apurahahakemukset on toimitettava säätiöön työn alkuvaiheessa. Valmiille työlle ei myönnetä apurahaa ilman erityisen painavia syitä.